Vanaf 'n ander kol: Die outjie kom sit by die haarkapper vir 'n haarsny en dié merk op dat sy hare eintlik nog nie so lank is nie en wil weet of hy op pad is iewers heen. Ja, sê hy, hy gaan Rome toe. Wil die haarkapper weet wat hy daar wil loop soek. Nee, sê hy, hy gaan die pous sien sodat lg. hom kan seën. Weet die haarkapper te vertel dat hy sy tyd mors, want eerstens sal die pous hom nie verwerdig om hom te sien nie en boonop het hy gehoor die pous is nie baie vriendelik met Suid-Afrikaners nie. En baai-de-whei, hoe beplan jy om in Rome te kom? Hy gaan met Alitalia vlieg, sê die outjie. Fout, sê die haarkapper. Dis die swakste redery in die wêreld. Hulle vlugte is altyd laat en hulle verlê omtrent almal se bagasie. En hulle het die lelikste lugwaardinne wat jy kan indink, met sulke bosse swart hare wat onder hulle kieliebakke uithang. En boonop is hulle kos aaklig. En waar beplan jy om te bly en hoe gaan jy by die Vatikaan uitkom? Sommer 'n hotelletjie daar neffens die Colosseum, vanwaar ek te voet Vatikaan toe sal gaan. Nog 'n groter fout! Italiaanse hotelle is almal hole waar hulle jou te veel laat betaal en jy besteel word. En nooit as te nimmer moet jy dit te voet waag Vatikaan toe nie. Daar is sakkerollers op straat en die verkeer is iets verskrikliks. Daai Italianers met hulle Fiats en Maserati's voel vere vir voetgangers, jy soek jou dood. Ses weke later is die outjie terug by die haarkapper. En toe, hoe was jou trip? Wonderlik, sê die outjie. Alitalia was stiptelik op tyd, hulle lugwaardinne is van die mooiste meisies wat ek nog gesien het, daai pastadisse was uit die boonste rakke, en my bagasie het ek in 'n japtrap gekry. En die hotel? Fantasties! Hulle het my op die hande gedra en aan absoluut al my behoeftes voldoen. En het jy toe by die Vatikaan uitgekom? Ja, die verkeer was nogal druk, maar die Italiaanse bestuurders is ongelooflik bedagsaam teenoor voetgangers - een ou het my sommer opgelaai en daar langs St. Pietersplein gaan aflaai. En het jy die pous te siene gekry? Ja, hy het afgekom van daai balkonnetjie af en met ons in die skare kom gesels. Hoogs beïndruk gewees om vir 'n slag 'n Suid-Afrikaner daar raak te loop. En het hy jou geseën? Ja, hy het my laat kniel en altwee sy hande so bo-op my kop gesit. Wat sê hy toe? "Onse liewe vader, wie de donner het jou hare so opgeneuk?!"